text: Catalunya: L'èxit de les universitats està "en seriós perill" - Observatori del Sistema Universitari
  Published by Observatori del Sistema Universitari on 19/07/2019
  Les universitats públiques del país han passat a l'ofensiva: l'èxit del sistema universitari català -sempre als primers llocs dels rànquings estatals i ben situat als europeus- està "en seriós perill" a causa de l'asfíxia econòmica que pateixen des de fa deu anys.
  "Necessitem arreglar la fuita que tenim. Ja farem després la reforma integral", va afirmar ahir el rector de la Universitat de Barcelona i actual president de l'Associació Catalana d'Universitats Públiques (ACUP), Joan Elias, al Parlament.
  El rector va repassar les línies mestres del comunicat que avui ha publicat ACUP: més finançament, més autonomia per fitxar gent jove i menys preu de les matrícules als graus i als màsters.
  Pel que fa al finançament, el manifest reclama un pla de xoc que destini l'any que ve 900 milions d'euros -134 més dels que s'inverteixen ara- i que el 2022 arribi als 1.300, i un altre pla d'inversions de 100 milions d'euros anuals destinats només a renovar les infraestructures docents i de recerca.
  Els rectors de l'ACUP van fer arribar totes aquestes reclamacions dimecres al president de la Generalitat.A la Generalitat ho fien tot a l'aprovació d'uns nous pressupostos per al 2020 que encara no s'estan negociant.